
JOHDANTO

Päätös matkasta

Joulupäivänä 25.12.1983 olimme mieheni Timon ja poikamme Joonaksen kanssa Timon vanhempien, Liisan ja Lassen, luona joulukahvilla. Muutamaa viikkoa aiemmin Liisa oli palannut Australiasta sukulaisia tapaamasta, ja totesimme, että meidän muidenkin olisi hauska käydä sukulaisia katsomassa. Siinä keskusteluun nousi ajatus: entä jos purjehtisimme Australiaan?

Niinpä kahvipöydässä tehtiin päätös lähteä purjehtimalla Lassen siskon luo kyläilemään. Miehistö oli heti selvillä: Lasse, Timo, minä Krista ja Joonas (ikä 9 kuukautta). Niin yksinkertaista oli päätöksen tekeminen.

Purjehduskokemusta meillä oli neljä vuotta pienellä purjeveneellä Näsijärvellä, ja kerran olimme käyneet Lassen veljen, Pekan, purjeveneen mukana Itämerellä.

Veneen hankinta

Talven aikana etsimme matkalle sopivaa venettä. Veneeltä vaadittiin valtamerikelpoisuutta, tunnetun valmistajan laatua, kolmea kajuuttaa ja suojaisaa istuinkaukaloa. Onni suosi meitä: Turusta löytyi juuri tarkoitukseen sopiva, kymmenen vuoden ikäinen, hyvin hoidettu ja varusteltu HallbergRassy Rasmus 35 -matkapursi, nimeltään Magdalena III, minkä nimen päätimme pitää edelleen.

Valmistautuminen

Timon kanssa luimme kaikki matkapurjehdukseen saatavilla olleet kirjat, näiden avulla kartutimme tietoa reitin suunnittelusta, turvallisuusasioista ja merellä selviytymisestä, mikä lisäsi luottamustamme tulevaan purjehdukseen.

Kesällä 1984 tutustuimme veneeseen purjehtimalla Turun ja Ahvenanmaan saaristossa, mutta vain viikonloppuisin – arkena piti ansaita rahaa matkaa varten.

Talveksi vene tuotiin Lempäälään Liisan Leipomon takapihalle. Talvi kului venettä varustaen ja matkaa suunnitellen. Lasse vastasi veneeseen lisättävien laitteiden asennuksesta ja teki tarvittavat muutostyöt.

Navigointia varten hankittiin muun muassa 110 merikarttaa, kaksi sekstanttia sekä useita englanninkielisiä opaskirjoja.

Veneen ohjaamista varten hankittiin mekaaninen Sailomat -tuuliperäsin, jonka tarkoitus oli ohjata venettämme meritaipaleilla. Samaa mallia käytti Naomi James purjehtiessaan ensimmäisenä naisena yksin maapallon ympäri.

Työasioiden järjestäminen

Liisan Leipomo, pieni kotileipomo, jonka omistivat Liisa ja Timo, oli olennainen osa arkeamme. Liisa vastasi leipomotuotteista, Lasse toimi kondiittorimestarina, Timo teki kakkuja ja huolehti taloudesta, ja minä hoidin myymälää ja tilauksia.

Timon kaksoisveli Heikki irtisanoutui kokin työstään ja otti leipomon johdon ja kakkujen valmistuksen vastuulleen, samoin osaavan henkilökunnan ansiosta toiminta jatkui sujuvasti matkamme ajan. Myymälän seinällä olleesta kartasta asiakkaat seurasivat matkamme etenemistä puolentoista vuoden ajan.

Lukijalle

Kirja perustuu matkani aikana tekemiini päivittäisiin muistiinpanoihin. Kirjan teossa Timo on toiminut kustannustoimittajana eli koonnut, järjestänyt ja täydentänyt tekstejäni sekä järjestänyt kirjan painamisen.

SEIKKAILU ALKAKOON

22.6.1985 Airisto

Aamun sarastaessa lähdimme Lempäälästä todella täyteen ahdetulla autolla kohti Paraisilla olevaa Airiston venesatamaa, josta olimme luvanneet lähteä kello 12. Miehistö oli mukana kokonaisuudessaan: Lasse, Timo, Joonas ja minä sekä lisäksi Liisa, joka on mukana saattamassa meitä Visbyhyn asti. Satamaan saavuimme hyvissä ajoin ja reilu kaksi tuntia meni tavaroiden järjestelyssä. Aurinko paistoi ja lämpötila oli jo 24°.

Keitin Liisan kanssa lähtökahvit ja laitoimme mansikkakakut esille, eihän leipurit voi lähteä ilman kakkutarjoilua!

Laiturille kerääntyi noin 20–30 henkeä, sukulaisia ja ystäviä, saattamaan meitä matkaan. Lähtökahvit tarjottiin Magdalenan kajuutassa.

Lempäälän-Vesilahden pursiseuran kommodori Raimo lahjoitti meille seuran puolesta komean laivakellon, jonka asennus kuului myös lahjoitukseen. Muutamia puolivirallisia puheita pidettiin. Lassen veli, Onni, ehdotti huolissaan, että aluksi kävisimme Ruotsissa ja lähtisimme sitten joskus tulevaisuudessa pidemmälle. Joonas halasi serkkutytöt, ja monen silmään nousi kyynel.

Matkaan lähdimme juhannuspäivänä kello 12, aikataulun mukaisesti. Myös Liisa lähti mukaan saattamaan meitä Visbyhyn.

Moottorilla ajaen suuntasimme kohti etelää ja pysähdyimme erään saaren taakse parin tunnin torkuille. Herättyämme otimme suunnan Gulgronaan, jossa vietimme ensimmäisen päivämme. Matkalla määrittelimme kompassin eksymän. Loman tuntua, lättyjä, iltamyssyt ja lopuksi viimeinen saunassa käynti ennen Suomesta lähtöä.

Minulla, Timolla ja Joonaksella on käytössä veneen etukajuutta ja Lasse majoittuu Liisan kanssa takakajuutassa, molempien kajuuttojen pinta-ala on noin 3,5 neliömetriä.

Puolitoista vuotta sitten päätimme lähteä purjehtimaan Australiaan ja nyt kirjoitan keulakajuutassa matkavihkoon ensimmäistä sivua. Voiko tämä olla totta? Tätä olotilaa on vaikea sanoiksi pukea, yhtaikaa onnellinen, innokas ja pelokas.


ITÄMERI

2. matkapäivä

Kello 9 me keulakajuutan asukkaat heräilimme hyvin nukutun yön jälkeen. Liisan ja Lassen kiusana oli yöllä kolmeen asti ainakin sata hyttystä.

Auringon paistaessa ja hiljaisen vastatuulen avustamana suuntasimme kohti etelää. Timo kävi ajamassa kumiveneellä veneen vieressä ja otti lähtökuvia.

Iltaa kohti tuuli kääntyi pohjoisen puolelle ja voimistui, joten Utön lähestyessä päätimme lähteä Suomesta. Kumivene ylös, tuuliperäsin käyttöön sekä uistin uimaan. Yllättäen uistimeen tarttui kala, ja Lasse totesi saaliin todelliseksi kalojen kuninkaaksi. Siima kuitenkin katkesi ja näin jäi vain kalajuttu. Utö jäi taivaanrantaan kohtalaisen länsituulen viedessä meitä kohti Gotlantia.

Pientä lisäjännitystä antoi Pohjois-Itämeren kartta, jota ei löytynyt veneestä. Timo tuhrasi millimetripaperin kanssa aikansa ja antoi kompassisuunnaksi 210 astetta ja evästykseksi muistikuvan, että ei siinä välissä ole muuta kuin vettä. Auringon laskettua ja kuunsirpin noustua totesi Joonas: "Kuu menee rikki."

3. matkapäivä

Yöllä tuuli oli lännestä viisi metriä sekunnissa ja vauhti neljä solmua. Ilma oli purjehdukselle ihanteellinen, kompassisuunta 210 astetta, tuuliperäsin ohjasi.

Auringon noustua tuuli hiljeni ja ympäristö rauhoittui. Koko päivä meni tyvenessä venettä huoltaen ja erityisesti tavaroiden järjestelyssä – se on tärkeää, koska tilat ovat rajalliset: sisätilaa veneessä on yhteensä kaksitoista neliömetriä.

Liisa epäili kurssimme vievän itäiseen naapuriin ja näki jo mielessään Aamulehden otsikon: “Suomi–Australia-purjehdus päättyi Latviaan”. Liisa oli jopa tunnistavinaan erään laivan Neuvostoliiton merivartioston alukseksi.

Iltaan mennessä olimme taittaneet matkaa vasta 68 merimailia. Säätiedotukset lupasivat yöksikin hiljaisia tuulia. Illalla alkoi nousta sumua, ja tuuli kävi aivan heikoksi. Tuuliperäsin piti meidät hyvin suunnassa – jos vain oli tuulta.

4. matkapäivä

Yöllä nopeus, tuuli ja näkyvyys olivat nolla. Odottelimme paikallamme sumun hälventymistä ja pääsimme testaamaan veneen sähköistä sumutorvea. Emme uskaltaneet ajaa moottorilla laivojen pelossa, joten kuulostelimme tarkasti niiden liikkeitä.

Aamulla, kun sumu alkoi hälvetä noin kello 9 aikaan, lähdimme ajamaan moottorilla suuntaan 230 astetta. Sijaintikin oli epävarmaa. Radiomajakoita emme onnistuneet kuulemaan, ja olisi pitänyt harjoitella radiosuuntimalaitteen käyttöä etukäteen.

Ajoimme moottorilla koko päivän, ja vasta kuuden aikaan saimme maata näkyviin. Se olikin Fårön saaren kärki – ei Gotska Sandön, kuten olimme olettaneet. Maa oli joka tapauksessa oikea.

Illalla saimme Salvorevin matalan kierrettyä ja otimme suunnan kohti Visbytä. Arvioitu matka-aika oli noin seitsemän tuntia, eli saapuisimme satamaan aamulla noin kello 6.


RUOTSI

26.6.1985 Visby

5. matkapäivä

Visbyn satamaan saavuimme tasan kello 6, ajoimme koko yön moottorilla. Matka kesti kaksi päivää ja kolme yötä. Aurinko paistoi ja ilma oli helteinen. Iltapäiväksi oli luvattu ukkoskuuroja. Menin varaamaan sataman pyykinpesukoneen heti kello yhdeksäksi. Miehet kävivät sillä välin suihkussa, Joonaksen päästyä suihkuhuoneeseen ilmoitti hän heti: "Tänne mä en jää ollenkaan."

Tutustuimme kaupunkiin ja poikkesimme myös syömässä ravintolassa pippuripihvit ja joimme talon viiniä. Joonakselle tilattiin päivän tarjous, nakit ja makaronia, ruuan tultua hän ilmoitti: "Tätä en syö ollenkaan.", pojalla taitaa olla uhmaikä. Hyvin ruoka kuitenkin maistui. Univelkaa oli sen verran, että ruoan jälkeen otimme muutaman tunnin päiväunet.

Kun illalla alkoi vesisade, keräsin pikaisesti pyykit, jotka kuivuivat veneen kaiteilla, ne olivat lähes kuivia. Ilma viileni heti huomattavasti. Televisiossa oli sääkartta, jonka mukaan odotettavissa oli kylmää, noin 15 astetta ja sadetta.

Joonasta varten on lastattu mukaan paljon luettavaa, tänään on luettu muun muassa Rasmus Nalle -sarjakuvakirjoista ”Rasmus Nalle rakentaa laivan”.

6. matkapäivä

Aamulla heräsimme hiljaiseen sateen ropinaan. Sadetta riittikin sitten koko päiväksi. Ohjelmassa oli sisälläoloa, lukemista, ruoanlaittoa sekä tiskaamista. Lasse vaihtoi moottoriin isomman laturin, ja sai sen toimimaan, näin saamme akut nopeammin ladattua ja vanhasta laturista tuli varalaturi.

Tänään satamaan tuli oikeita matkaveneitä, eikä Magdalenan tarvinnut hävetä ulkonäköään ja varusteitaan, toisaalta veneemme on melko pieni, mikäli veneiden kokoja verrataan.

Kävimme ostamassa konditoriasta perinteisen ruotsalaisen prinsessakakun iltakahvin kanssa tarjottavaksi. Illalla tutkimme karttoja, jos vaikka aamulla lähtisimme kohti Kalmaria. Liisakin oli jo aamulla lähdössä laivalla kohti kotia, joten me, seikkailijat, jäisimme nyt perusporukalla matkaa jatkamaan.

7. matkapäivä

Aamulla heräsimme viiden aikaan, koska Liisan laiva lähtisi kello 6.45. Saatoimme Liisan matkaan ja aloimme valmistella merelle lähtöä. Ilma oli kylmä, noin 15 astetta. Tuuli oli pohjoisesta 10 metriä sekunnissa ja meri oli tihkusateen peitossa.

Tuuli tuntui aika reippaalta, samoin aallokko, kun tulimme ulos satamasta. Otimme suunnan kohti Öölannin pohjoiskärkeä, tätä kautta menisimme Kalmariin. Jouduimme purjehtimaan lähes sivutuulessa ja aallokko oli melkoinen. Pari tuntia matkaa taitettuamme minä oksensin ensimmäisenä. Kohta Joonaskin heräsi ja pian hänkin oli pahoinvoiva. Lasse ja Timo pitivät aluksi pintansa, vaikka kuplausoireita oli kummallakin. Niinpä pian Lasse joutui luovuttamaan ja uhraamaan Ahdille ensimmäisen kerran. Timon kunto petti siinä vaiheessa, kun Lasse kaivoi Joonaksen potasta tekohampaitaan.

28.6.1985 Byxelkrok

Öölannin pohjoispäässä miehistö oli jo niin heikkona, että päätimme jäädä lähimpään huvivenesatamaan voimia keräämään. Lähin oli Byxelkrok. Rantautumisessa oli vaikeuksia, koska tuuliperäsimen lapa jarrutti kääntymistä. Teimme ensimmäisen kerran kyljittäin kiinnittymisen toiseen veneeseen. Suureksi avuksi olivat saksalaiset, joiden viereen kiinnityimme. Heillä oli todennäköisesti pelko oman veneensä puolesta.

Illalla kävin vielä pesemässä Joonaksen oksennusvaatteet. Laitoin aamuksi kellon herättämään ennen yhdeksää, koska saksalaiset olivat lähdössä heti aamulla.

8. matkapäivä

Yöllä tuuli yltyi melko kovaksi. Onneksi olimme satamassa. Lasse oli jo lähtenyt lähileipomoon pullaostoksille. Vettäkin sateli pitkin päivää, joten olimme sisällä veneessä melkein koko päivän.

Kävin pesemässä pyykkiä pesutuvassa ja kuivasin kaiken kostean, kun kuivauskoneetkin olivat ilmaisia. Paistoin korvapuusteja, ja Lasse söi kolme yhden kahvikupillisen kanssa. Joonas katseli rivissä olevia kalastusveneitä ja vertasi niitä mummun Marina-veneeseen: “Paljon mummun veneitä”.

Tuuli tyyntyi iltapäivällä ja illalla olikin jo melkein tyventä. Etelässä päin näkyi jo taivas vaalenevan. Aamulla, jos ilma ja keli ovat mukavat, poistumme Byxelkrokista ja suuntaamme kohti Kalmaria.

30.6.1985 Kalmar

9. matkapäivä

Heräsin kello 5 herätyskellon pirinään ja katsoin ulos keulaluukusta. Ilma oli aurinkoinen, ja hiljainen tuuli sai liput kevyesti liehumaan. Olosuhteet olisivat olleet hyvät, mutta koska olimme lomalla ja uni tuntui maistuvan, jatkoimme unia.

Heräsimme puoli seitsemän aikaan. Tuuli oli mukavan tuntuinen, lännen puoleista, joten päätimme lähteä matkaan. Veneitä lähtikin yhtenä nauhana satamasta meidänkin peräämme. Seuranamme oli muun muassa Kristiina-teräsvene, joka oli tehty Pertti Dunkerin Merivuokko-veneen mallin mukaan.

Aurinko oli tullut esiin ja ilma alkoi kivasti lämmetä. Melko pian tuuli kävi meille vastaiseksi, joten laitoimme “rautagenuan” (=moottori) päälle ja ajoimme sillä Kalmariin asti, satamaan saavuimme kello 18. Hatun noston ripeydestään ansaitsi satamavahti, joka rahasti meidät jo ennen kuin köydet olivat kunnolla kiinnitetty.

Kävimme rannalla katukeittiössä syömässä hampurilaiset ja kiersimme pikkulenkin kaupungilla. Suihkussa käynnin jälkeen olimmekin jo valmiit unten maille, mutta Joonas olieri mieltä – kovin pirteä neljän tunnin päivä-unien jälkeen – joten iltalukemisena oli “Rasmus Nalle Kilpikonnasaarella”.

10. matkapäivä

Joonas ilmoitti keulapiikissä kello 8: “Herätkää”. Sade ropisi veneen kattoa vasten, joten päätimme odottaa sään selkiytymistä ennen kuin suuntaisimme kaupungille. Aamuteet joimme Lassen aamukävelyllä hankkimien croissantien kera.

Kävimme ruokaostoksilla ja vaihdoimme lisää kruunuja ja D-markkoja. Taivas alkoi kirkastua, ja tuuli tyyntyi täysin, joten iltapäivällä päätimme irrottaa köydet ja lähteä kohti etelää, vaikka luvatut tuulet olivat vastaisia ja lännenpuoleisia.

1.7.1985 Kristianopel

Ajoimme moottorilla kohtalaisia maininkeja vastaan kohti Utklippania. Illalla virisi hyvä länsituuli, mutta säätiedotuksesta kuulimme aamuyöksi tulevan tuulta 12 metriä sekunnissa. Tällaisessa tuulessa vastaiseen purjehtiminen ei perhemiehityksellä tunnu mielekkäältä, joten päätimme hakeutua suojaan ja etsimme sisäänajoa Kristianopelin satamaan.

Karttatiedot osoittautuivat puutteellisiksi, mutta pienellä etsinnällä ja varovaisella navigoinnilla löysimme lopulta satamaan johtavan sisäänajolinjan. Lisäksi saimme apua edellämme kulkeneesta ruotsalaisveneestä, joka näytti reittiä. Satamassa harjoittelimme kylkikiinnitystä toisen veneen kylkeen, ja tällä kertaa kiinnitys onnistui jo aiempaa paremmin. Lopulta, kello 23, sammutimme keulakajuutan valot ja vetäydyimme yölevolle.

2.7.1985 Ronneby

11. matkapäivä

Aamulla heräsimme satamassa sirkkelin ja porakoneen ääniin: rakennustyöt olivat käynnissä ja laituri, johon kiinnityimme edellisenä iltana, oli rakenteilla. Kello oli 8, ja aamutoimien jälkeen suuntasimme saman tien jälleen merelle.

Aluksi vallitsi täysin tyyni sää, mutta pian taivaalle kohosi mahtavia ukkospilviä. Navakka tuuli toi mukanaan rankkasateen, ja lähes koko matka Ronnebyyn kuljettiin moottorilla. Loppumatkan kohti satamaa saimme seuraksemme kaksi pientä vartioalusta. Satamaan saavuimme kuuden jälkeen illalla, jolloin tuuli oli tyyntynyt. Joonas huuteli istuinkaukalosta: “Sot sot satama näkyy, sot sot satama näkyy.”

Moottorilla vastatuuleen ajon aikana olin sisällä valmistamassa ruokaa, silloin merisairaus iski jälleen.

12. matkapäivä

Aamu valkeni kirkkaana, ja aurinko paistoi koko päivän. Lasse asui sotalapsena Ronnebyssä ja hän lähti sinne aamusta kaksikerrosbussilla, matkaaika satamasta oli kaksikymmentä minuuttia. Hän ei kuitenkaan tavannut tuttaviaan, mutta sai hankittua uutta pahoinvointilääkettä, korvan taakse laitettavan laastarin –ne eivät olleet kovin halpoja. Laitoin illalla laastarin korvan taakse, ja huomenna voin kertoa, oliko siitä apua.

Soitin punaisesta puhelinkopista Liisalle Lempäälään. Siellä kotona oli ollut erittäin kylmiä säitä ja yöllä jopa hallaa, vaikka on keskikesä.

13. matkapäivä

Aamupäivällä oli hyvä tuuli, joten lähdimme merelle. Emme ehtineet kuin puoli merimailia, kun vaihdelaatikon ja akselin välinen sokkatappi meni rikki, eikä moottori enää toiminut. Nostimme purjeet ja palasimme Ronnebyyn. Pääsimme purjeilla laituriin ja suuntasimme kaupungille osia ostamaan. Volvon liikkeestä Ronnebystä ei löytynyt osia, joten Lasse lähti bussilla Karlskronaan asti. Me muut tutustuimme Ronnebyyn. Se vaikutti pieneltä ja vehreältä kaupungilta.

Kun akseli saatiin korjattua, lähdimme jälleen matkaan. Moottori ei kuitenkaan vielä ollut kunnossa, vaan akseli tärisytti, joten palasimme takaisin ja miehet säätivät akselin kohdalleen. Pääsimme lähtemään vasta illalla kahdeksan aikaan. Kalastajat ohjasivat meidät ohi kalaverkkojensa ja nostimme purjeet.

14. matkapäivä

Oli täysikuu, ja purjehdimme vastatuuleen neljän solmun nopeudella. Hienoa menoa. Kello 4 Timo herätti minut vahtivuorolle. Aurinko oli jo nousemassa, mutta oli piilossa pilvien takana. Tuuli heikkeni ja vauhti laski noin kahteen solmuun.

Lasse kaivoi esiin jauhopussin ja leipoi pitkoja, apulaisena oli Joonas, aina valmiina leipomaan. Minä tein päiväruoaksi pinaattikeittoa kuivajauhepussista ja keitin kananmunia. Tuuli oli niin mukavaa, että päätimme jatkaa kohti Gedseriä Bornholmin sijaan. Harvinainen itätuuli kuljetti meitä genaakkerilla noin 6–7 solmun vauhdilla.

Loppuillan sai kukin olla potilaana, kun Joonas tutki Lassen valaistulla suurennuslasilla jokaisen silmät. Timon päätä tutkiessaan Joonas ilmoitti: “Tässä nyt tarvitaan saksia.” Lääkärin työkalut valittiin kuitenkin terveellisemmistä tavaroista.

15. matkapäivä

Aamuyön tunteina, kun kello löi 2, tuuli oli tyyntynyt ja laivoja kulki ristiin rastiin, aiheuttaen ikävää ristiaallokkoa. Aikamme ihmeteltyämme laskimme purjeet ja aloimme ajaa moottorilla, ajoa kesti keskipäivään.

Idästä virisi hyvä myötätuuli, kiidättäen meitä kohti Møn-majakkalaivaa. Genaakkerilla, isopurjeelle ja mesaanilla pääsimme viiden solmun nopeuteen. Päivällä siirsimme kurssia kohti Møn-saarten kalkkikivikallioita, ettemme ajautuisi liiaksi itään. Koko päivän tuuliperäsin ohjasi, ja pienten harjoittelujen jälkeen saimme sen ohjaamaan täysmyötäistäkin.

Møn-saarten mahtavien kallioiden kupeessa käänsimme suunnan lounaaseen ja voimistuvassa sivutuulessa kiidimme jopa kahdeksan solmun nopeutta kohti Gedseriä. Kello 22 olimme Gedserin edustalla, mutta päätimme jatkaa matkaa, sillä keli vaikutti suotuisalta.


TANSKA

16. matkapäivä

Kello ollessa 1 Lasse pisti päänsä ulos peräkajuutasta kelloa kysyäkseen, ja samalla tuuli kääntyi kuin veitsellä leikaten läntiseksi. Meteli oli kova, koska meillä oli puomit sidottuna myötätuuleen, ja uusi tuulensuunta pyöritti meitä ympyrää. Hetken tutkimme ilmaa ja ihmettelimme muiden veneiden häviämistä. Aiemmin näkyi noin 30 laivan valot, kunnes ei enää tähdetkään näkyneet, eikä tahtonut nähdä omia kulkuvaloja. Joonas nukkui sikeitä unia rauhassa.

Mahtava sumu ja kova tuuli tuntuivat niin oudolta, että katsottiin parhaaksi laskea purjeet ja sitoa kaikki hyvin kiinni kannelle. Tuuliperäsin poistettiin käytöstä ja siirryttiin ruoriohjaukseen. Aloitettiin moottorilla ajaminen kaikuluotaimen, kompassin ja lokin (veneen nopeusmittari) avulla.

Tuuli yltyi, ja mukaan luomaan aavemaista tunnelmaa saapuivat mahtavat salamat, rajut ukkospuuskat ja sadekuurot. Vene heittelehti rajusti puolelta toiselle. Mastovalot antoivat vähän turvallisuuden tuntua. Suljimme peräkajuutan ja pääkajuutan luukut. Meno oli aavemaista. Omat kulkuvalot valaisivat 10 metriä veneen ympäristöön, jossa näytti olevan vain eri puolilta tulevia vaahtopäitä. Aallot heittelivät venettä puolelta toiselle.

Sumun hellittäessä tankkereita ilmestyi näkyviin kummaltakin puolelta ja antoivat henkistä tukea, koska suunta oli hyvin samanlainen. Vene käyttäytyi hyvin, vaikka aallot olivat hämmästyttävän jyrkkiä, johtuen todennäköisesti vastavirrasta ja 12 metrin syvyydestä. Pahimmilta tuntuivat hetket, jolloin keula nousi ylös ilmoihin ja keulapuomi paukahti suoraan aallon päälle. Näin jyrkkiä aaltoja ei onneksi ollut useita. Purjeen nostaminen tukipurjeeksi olisi tasannut menemistä, mutta järki kehotti pysymään istuinkaukalossa pressun alla.

Joonas oli meripunkassa ja minä siirryin torkkumaan salongin lattialle. Vuorotellen myös Lasse ja Timo kävivät torkkumassa lattialla. Nousin istuinkaukaloon viiden aikaan ja hämmästyin edelleen aaltojen korkeudesta. Rasmus nousi välillä kohti taivasta ja välillä kohti pohjaa. Se oli todella kovaa menoa.

7.7.1985 Rødby

Aamulla kello 8, kun pahin myrsky oli ohi ja sijainti oli määritelty, pää-timme pyrkiä Rødbyhyn. Onneksi Joonas nukkui, muuten hän olisi tullut merisairaaksi. Minulla laastari vaikutti niin hyvin, etten ollut pahoinvoiva. Ajoimme satama-altaaseen, tämä oli laivasatama ja siitä huolimatta purjeveneitä oli tullut tuulta pitämään yli kaksikymmentä, tuuliperäsimiäkin oli neljässä veneessä.

Perällä näimme suojan puolella mukavan paikan, josta saksalaiset juuri siirsivät veneensä pois. Joimme aamuteet ja kävimme kaikki nukkumaan. Herättyämme näimme kuinka meren vitivalkoiseksi huuhtelema veneen kansi, ja purjeet alkoivat peittyä mustaan pölyyn. Syynä vieressä olevat 20 metriä korkeat hiilikasat. Vaihdoimme paikkaa.

Lähdimme iltapäivästä kaupungille ja löysimme pari pullakauppaa, ostimme mansikkaleivoksia ja tanskalaisiaviinereitä. Huomisaamuna, jos pullanälkä iskee, niitä saa jo kello 5, kun kauppa aukeaa.

Illalla Joonas tanssi innoissaan ”hotten tottia” ja teki täydellisen kuperkeikan kenenkään näyttämättä. Kuperkeikkoja seurattiinkin seuraavat puoli tuntia.

17. matkapäivä

Aamulla, kun heräsimme noin kello 9, tuuli puhalsi vielä navakasti ja aallokko keinutti satamassa venettä entiseen tapaan. Päätimme jäädä maihin täksi päiväksi.

Kävimme kaupassa ostoksilla, yllätyksiin kuului valintamyymälässä elintarvikkeiden lisänä konjakit, viskit ja viinit, Suomessa ei näitä tuotteita ole ruokakaupoissa. Lasse innostui leipomaan kolmiomunkkeja ja perunapiirakoita, jotka onnistuivat erinomaisesti.

Kävimme Joonaksen kanssa läheisellä camping-alueella ja hiekkarannalla, Joonaksella taskut ja kengät olivat täynnä hiekkaa.

Illalla tuuli tyyntyi ja aallokko rauhoittui mainingeiksi. Näytti siltä, että aamulla olisi taas matka edessä, kohteena Saksa ja Kielin kanava.

18. matkapäivä

Heikossa vastatuulessa lähdimme luovimaan kohti Kieliä. Päivä kului ruoanlaiton, nukkumisen ja purjehduksen merkeissä. Laivaliikennettä oli paljon. Lasse sai ongella pienen kalan, mutta se oli kuollut veneeseen nostettaessa, Joonas kuitenkin tarjosi kalalle keksiä.

VHF-puhelimessa varoitettiin useista ajelehtivista tukkinipuista ja tukeista. Joonas puhui leikisti VHF-puhelimeen: "Hankoratio, Hankoratio, tässä Joonas".

Timo pidensi TV:n virtajohtoa, jotta voisimme katsoa telkkaria istuinkaukalossa ja sähkötekniikan ihmelapsena kytki johdot väärin, TV pimeni kokonaan.

Tuuli tyyntyi illasta ja käynnistimme moottorin. Pimeässä kalastajapaatti ajoi aivan viereen ja tutki venettämme vielä lampulla. Sydän löi taajaan, koska kulkuvalot vain lähenivät, pimeässä niistä ei voi helposti päätellä veneen kokoa.


SAKSA

9.7.1985 Kielin kanava

19. matkapäivä

Heräsin yöllä neljältä, kun olimme jo lähestymässä Kieliä. Ajoimme edelleen moottorilla. Aamulla kello 6 saavuimme Kielin Olympiasatamaan. Kä-vimme kaikki nokosille ja heräsimme noin kello 10.

Timo kävi maissa katsomassa, onko tullia lähellä. Siellä neuvottiin, että tulli on kanavalla. Niinpä käänsimme veneen kokan kohti kanavan sulkuja. Timo lähti etsimään tullia ja me odottelimme laiturissa, josta äänimerkein meidät hääti pois iso laivan rotisko. Pian Timo palasi ja nappasimme hänet kyytiin, tullissa hän sai leimat passeihin ja kanavamaksun maksettua. Pyö-rimme sulkujen edessä muiden veneiden seassa, odotellen pääsyä kanavaan.

Sulku selvitettiin helposti ja sitten aloitimme kanavamatkan, jonka pituus on noin 99 kilometriä. Kanavan yli kulki useita siltoja ja maisemat olivat vaihtelevia, välillä oli lehmiä kanavan laidalla.

10.7.1985 Rendsburg

Puolivälissä kanavaa käännyimme sivukanavaan, joka johti Rendsburgin venesatamaan. Kävimme kaupassa ostamassa lähinnä tuoretuotteita, lisäksi tutkimme, mitä säilykkeitä olisi tarjolla vaihtoehdoksi Jalostajan herne- ja lihakeitolle sekä pata-aineille. Löysimme konditoriakahvilan, jossa oli laaja valikoima herkullisen näköisiä tuotteita, ostimme muun muassa sacherleivoksia.

Pitkästä aikaa pääsimme myös suihkuun. Huonoksi onneksi satamassa ei ollut pesukonetta, ja pyykkiä oli kertynyt aikamoinen kasa.

20. matkapäivä

Aamulla lähdimme etsimään televisiokorjaamoa. Sellainen löytyikin aikamme etsittyämme ja ihmisiltä kyseltyämme. TV luvattiin korjata samaksi iltapäiväksi.

Illalla kävimme pankissa vaihtamassa Ruotsin kruunut Saksan markoiksi ja samalla haettiin televisio korjauksesta. Lasse leipoi illalla riisipiirakoita, tosi hyviä iltateen kanssa ja jäihän niitä vielä aamuksi.

21. matkapäivä

Lähdimme aamulla taas jatkamaan matkaa. Poikkesimme ostamaan verovapaasta myymälästä juomia, hinnathan ovat tosi edullisia.

Päivä kului kanavassa ajaen. Yllättävän paljon oli liikkeellä hollantilaisia veneitä, noin joka toinen vene oli sieltä. Koko kanavamatkalla ei tullut vastaan yhtään suomalaista venettä, ainoastaan yksi suomalainen laiva, Finn Carriersin Arkturus. Sieltä meille heiluteltiinkin, ja oli oikein kiva tunne nähdä väkeä kotimaasta.

12.7.1985 Brunsbüttel

Brunsbüttelissä olimme hyvissä ajoin kello 18. Iltaa kohden pikku satama tuli aivan täyteen. Veneitä oli seitsemän rintarinnan. Tunnelma oli hieman erilainen kuin Turun saaristossa. Meidän veneemme oli toisena laiturista päin ja viisi oli ulompana. Sen tietää, mikä trafiikki oli meidän keulakannellamme, kun ihmisiä siinä ravasi edes takaisin.

Itämeri opetti paljon purjehduksesta, ja veneen esille tulleet pienet ongelmat oli helppo korjata. Tuuliperäsintä opittiin käyttämään sekä selvitettiin tyynet ja ensimmäiset myrskyt. Välillä tuntui, että matkaa tekee ”Kiljusen herrasväki”. Joonas on muuten selvinnyt hienosti, mutta toisinaan merisairaus vaivasi ensimmäisen purjehduspäivä aikana.

Huomenna meidän on tarkoitus lähteä myötävirrassa Pohjanmerelle. Purjehduskertomusten mukaan seuraava osuus tulee olemaan koko matkamme raskain vaihe: Pohjanmeren kautta Englannin kanaaliin ja sieltä Biskajan yli. Edessä on paljon laivaliikennettä, matalapaineita, myrskyjä, vastatuulta, sadetta ja suuria vuorovesivaihteluita.

HELMINAUHANA MATALAPAINEITA

13.7.1985 Cuxhaven

22.matkapäivä

Tänä aamuna veneväki alkoi häipyä jo viideltä. Naapuriveneen Kap Hornin kippari neuvoi, että paras lähtö on noin kello 12, kun virta on voimakkaimmillaan. Seurasimme neuvoa ja starttasimme yhtä aikaa.

Cuxhavenin satamaan sisään mennessä virran voima paljastui kunnolla: venettä piti ohjata lähes poikittain, kun virta yritti viedä meidät ohi sisäänajoportin. Vihdoin pääsimme kiinnittymään laituriin– vaikeuksien kautta. Joonas huusi kurkku suorana ja pissasi housuunsa, Timo ja Lasse ottivat sanaharkkaa ohjeista, ja minä putosin kajuutan rappuselta satuttaen jalkani niin, että se oli hetkeen tunnoton eikä oikein kannattanutkaan. Loppupäivä oli onneksi lämmin ja aurinkoinen. Lasse leipoi korvapuusteja ja vei maistiaisia Kap Hornin kipparille ja ruotsalaisveneeseen – samalla sovittiin, että huomenna Helgolandiin lähtö olisi taas virran mukaan.


POHJANMERI

14.7.1985 Helgoland

23. matkapäivä

Heräsimme kello 8 ja tuuli oli hyvän suuntainen eli itäinen. Kävin ennen lähtöä suihkussa ja vähän pyykillä. Lähdimme matkaan yhdentoista jälkeen, kun myötävirta oli alkamassa. Ilma oli lämmin, ja kannella tarkeni hyvin uikkareissa. Saavuimme Helgolandiin noin kello 11. Täällä ei ollut laitureita eikä poijuja, vaan kylkikiinnitys. Me olimme kahdeksas vene letkassa, ja toiselle puolelle tuli vielä kolme venettä.

Helgoland on verovapaa satama, ja kyllä täällä turisteja sitten onkin. Viini oli halpaa, ainakin mitä tänään ikkunan takaa tuli tutkittua. Huomenna päästään vasta varsinaisille ostoksille.

Kun olimme kylällä, alkoi nousta ukkospilviä ja salamoita välähteli. Meille tuli kiire lähteä veneelle. Ukkonen meni onneksi v

